Hanekom in die sop oor sy 2019-stemDerek Hanekom (Foto: Rama, Wikimedia Commons) Die ANC-jeugliga het Maandag versoek dat die minister van toerisme, Derek Hanekom, in die openbaar om verskoning moet vra of moet bedank oor sy uitlating dat hy nie seker is vir wie hy tydens die volgende verkiesing sal stem nie. Hanekom, wat aan die einde van Maart afgedank is tydens die omstrede middernagtelike kabinetskommeling, het Donderdag gesê hy is nie seker of hy in 2019 tydens die algemene verkiesing vir die ANC gaan stem nie. Hanekom het as ŉ ANC-LP aangebly, ondanks vier van sy afgedankte kabinetskollegas wat uit die parlement bedank het. Hy is ook ŉ lid van die nasionale uitvoerende raad van die ANC en hoof van die nasionale dissiplinêre komitee. Mlondi Mkhize, woordvoerder van die ANC-jeugliga, het gesê die jeugliga hoop dat die partyleierskap die saak vinnig sal hanteer. Die jeugliga meen die ANC-leierskap het tot dusver die saak geïgnoreer. “Ons versoek die ANC-leierskap om nie comrade Derek ongestraf te laat nie. Dit is belangrik dat ons almal gedissiplineerd bly in die organisasie,” het Mkhize gesê. “Ons is uiters besorg, want comrade Derek is ŉ NUK-lid van die ANC en hoof van die nasionale dissiplinêre komitee. Vir iemand met sulke verantwoordelikhede, behoort hy van beter te weet.” Die ANC-jeugliga versoek die ANC-leierskap om vinnig op te tree. Mkhize het gesê Hanekom se kommentaar blyk dat sy stem vir die ANC afhanklik is van wie in Desember tydens die ANC se verkiesingskonferensie as president van die ANC aangewys word. “Ons veroordeel hierdie idee ten sterkste. Daar kan nooit ŉ verskoning wees vir só uitlating nie. Die ANC is nie minder belangrik as die individue wat dit lei nie. Ons versoek die ANC-leierskap om dadelik ŉ openbare verskoning te eis, of comrade Derek moet uit die NUK en as hoof van die nasionale dissiplinêre komitee bedank. As die ANC-jeugliga is ons bekommerd dat sy uitlatings verkeerde idees in die organisasie gaan kweek.” Hanekom het in November verlede jaar tevergeefs probeer om ŉ mosie van wantroue teen ANC-president Jacob Zuma in te stel tydens ŉ NUK-vergadering in Pretoria.